  Майя Бывальцева Удмуртиын кунпуш ужъёсъя министерстволэн «Народный участковый - 2021» огъяросси конкурсэзлэн кыкетӥ люкетэз йылпумъяськиз. Вотэсын куара сётонын Ижкарысь полицейской вормиз. Со сярысь элькун министерстволэн пресс-службаез ивортӥз. Вожвылъяськонлэн нырысетӥ люкетэз ёросъёсын ортчиз. Собере отын вормисьёс понна вотэсын куара сётон радъяськиз. Тужгес трос куара кунпуш ужъёсъя министерстволэн Ижкаръя управлениысьтыз полицилэн 2 номеро ёзэтысьтыз участковой Владимир Леванов люказ. Со кунпуш ужъёсъя ёзэсъёсын вить арлэсь трос ужа ни. Умой ужамез элькун министерстволэн таукаронэныз пусъемын. Полициысь участковой уполномоченнойёслэн нуналзы азьын, со 17-тӥ шуркынмонэ пусйиське, Владимир Леванов Удмуртилэсь данзэ огъяросси конкурслэн финалаз утёз. «Калык участковой» ним понна кунлэн вань улосвылъёсысьтыз ыстэм муртъёс вожвылъяськозы. Тодэ вайытом, 2020-тӥ арын вожвылъяськонлэн улосвыл люкетаз Вавожысь участковой уполномоченной, полициысь лейтенант Александр Иванов вормиз вал.  Тегъёс: Ижкар МВД Удмуртия вожвылъяськон участковойёс  